Vuonna 1788 Kustaa III halusi aloittaa sodan Venäjää vastaan valloittaakseen takaisin Ruotsin suuressa Pohjan sodassa ja hattujen sodassa menettämät alueet ja lisätäkseen siten kansansuosiotaan. Savon prikaati kutsuttiin kesäkuussa harjoituksiin. Kuultuaan venäläisten siirtäneen joukkoja Vuoksen yli rajan suuntaan Savon kevyen jalkaväkirykmentin Puumalan komppanian päällikkö, majuri Georg Henrik Jägerhorn lähetti luutnantti Jakob Johan Wessmanin johtaman 28 miehen osaston valvomaan Vuolteensalmea. Wessmanin miehet purkivat varmuuden vuoksi sillan. Wessmanin kuvauksen mukaan Houkasta saapui 27. kesäkuuta suomalainen talonpoika varoittamaan, että venäläisen everstin johtama sotajoukko oli ylittänyt rajan ja lähestyi salmea. Seuraavana aamuna salmen itärannalta ammuskeltiin noin tunnin ajan Wessmanin miesten vartiopaikkaa kohti, mutta kukaan ei haavoittunut tulessa. Wessman kertoi omien miestensä ampuneen vain kaksi laukausta. Ratsujen kanssa liikkunut vihollinen, jota hädin tuskin nähtiin, perääntyi.